
[bookmark: _GoBack]Nacrta prijedloga Odluke o načinu pružanja javne usluge sakupljanja komunalnog otpada na području grada Rijeke


1.	UVOD

Zakonom o gospodarenju otpadom („Narodne novine“ broj 84/21 i 142/23) uređuje se, između ostalog, sustav gospodarenja otpadom, uključujući red prvenstva gospodarenja otpadom, načela, ciljeve i način gospodarenja otpadom, planske dokumente u gospodarenju otpadom, nadležnosti i obveze u gospodarenju otpadom, lokacije i građevine za gospodarenje otpadom, djelatnosti gospodarenja otpadom, prekogranični promet otpada, informacijski sustav gospodarenja otpadom te upravni i inspekcijski nadzor nad gospodarenjem otpadom.

Gospodarenjem komunalnim otpadom osigurava se mogućnost korištenja javne usluge sakupljanja komunalnog otpada te se potiče proizvođača otpada i posjednika otpada da odvojeno predaju otpad, kako bi se smanjila količina miješanog komunalnog otpada koji nastaje, smanjio udio biootpada u proizvedenom miješanom komunalnom otpadu, povećale količine i ispunila obveza Republike Hrvatske da osigura odvojeno sakupljanje i recikliranje papira i kartona, stakla, metala, plastike, biootpada, drva, tekstila, ambalaže, otpadne električne i elektroničke opreme, otpadnih baterija i akumulatora i glomaznog otpada, uključujući madrace i namještaj, uključivo i otpad koji se svrstava u posebne kategorije otpada čije gospodarenje je uređeno propisima kojima se uređuje gospodarenje posebnim kategorijama otpada, te time smanjila količina otpada koji se zbrinjava odlaganjem.

Javnu uslugu sakupljanja komunalnog otpada na području grada Rijeke vrši Komunalno društvo ČISTOĆA d.o.o. za održavanje čistoće i gospodarenje komunalnim otpadom (u daljnjem tekstu: KD Čistoća). 

Člankom 75. Zakona o gospodarenju otpadom propisano je da se cijena javne usluge plaća radi pokrića troškova pružanja javne usluge, a strukturu cijene javne usluge čine dvije kategorije cijene, i to:

· Cijena za količinu predanog miješanog komunalnog otpada
· Cijena obvezne minimalne javne usluge

Cijena za količinu predanog miješanog komunalnog otpada odnosi se na tzv. varijabilni dio cijene usluge koji ovisi upravo o količini miješanog komunalnog otpada koja se predaje, a navedena cijena određena je cjenikom davatelja javne usluge koji se donosi na način predviđen odredbama članka 77. Zakona o gospodarenju otpadom. Naime, davatelj usluge dužan je provesti prethodno javno savjetovanje od najmanje 30 dana o prijedlogu cjenika te prije primjene cjenika zatražiti suglasnost izvršnog tijela jedinice lokalne samouprave na koju se cjenik odnosi. 

Građani korisnici javne usluge sakupljanja komunalnog otpada plaćaju varijabilni dio cijene za količine predanog miješanog komunalnog otpada, a cijena se ne plaća za količine predanog reciklabilnog komunalnog otpada. Na ovaj način stimulira se odvajanje korisnih frakcija otpada budući da građani mogu odvajanjem otpada izravno utjecati na iznos računa koji se na njih odnosi. Manja količina predanog miješanog komunalnog otpada, odnosno veći stupanj odvajanja otpada izravno utječe na visinu računa korisnika. 

Cijena obvezne minimalne javne usluge (u daljnjem tekstu: OMJU) odnosi se na tzv. fiksni dio cijene usluge. Sukladno odredbi članka 76. Zakona o gospodarenju otpadom obvezna minimalna javna usluga je iznos koji se osigurava radi ekonomski održivog poslovanja te sigurnosti, redovitosti i kvalitete pružanja javne usluge, kako bi sustav sakupljanja komunalnog otpada mogao ispuniti svoju svrhu.
Također se ističe kako je istim člankom propisano da se na području pružanja javne usluge primjenjuje jedinstvena cijena OMJU za korisnika usluge razvrstanog u kategoriju kućanstvo te jedinstvena cijena OMJU za korisnika usluge razvrstanog u kategoriju korisnika koji nije kućanstvo. 

Cijena OMJU sadržana je, prema izričitoj odredbi članka 66. Zakona o gospodarenju otpadom, u Odluci o načinu pružanja javne usluge koju donosi predstavničko tijelo jedinice lokalne samouprave. 

Nadalje, člankom 80. Zakona o gospodarenju otpadom propisano je da je davatelj usluge dužan iz prihoda od naplate cijene javne usluge financirati samo troškove čija je svrha pružanje javne usluge.

Slijedom svega navedenog, razvidno je da se cijena javne usluge plaća radi pokrića troškova pružanja javne usluge, kao i da je obvezna minimalna javna usluga koja je sadržana u Odluci o načinu pružanja javne usluge iznos koji se osigurava radi ekonomski održivog poslovanja te sigurnosti, redovitosti i kvalitete pružanja javne usluge, kako bi sustav sakupljanja komunalnog otpada mogao ispuniti svoju svrhu.

2.	TROŠKOVI PRUŽANJA JAVNE USLUGE 

Trenutna cijena OMJU utvrđena je člankom 28. Odluke o načinu pružanja javne usluge sakupljanja komunalnog otpada na području grada Rijeke („Službene novine Grada Rijeke“ broj 5/22; u daljnjem tekstu: Odluka), koju je Gradsko vijeće Grada Rijeke donijelo na svojoj sjednici održanoj dana 31. ožujka 2022. godine. 

Iznos cijene OMJU određen je na slijedeći način:
 - cijena OMJU jedinstvena je na području pružanja javne usluge za sve korisnike razvrstane u kategoriju korisnika kućanstvo i u obračunskom razdoblju iznosi 7,29 eura bez PDV-a.
 - cijena OMJU jedinstvena je na području pružanja javne usluge za sve korisnike razvrstane u kategoriju korisnika koji nije kućanstvo i u obračunskom razdoblju iznosi 20,51 eura bez PDV-a.

KD Čistoća za potrebe pružanja javne usluge mora pokriti čitav niz različitih troškova koji uključuju troškove nabave i održavanja opreme za sakupljanje otpada, troškove prijevoza otpada, troškove nastale radom reciklažnog dvorišta, troškove radne snage i druge troškove. S time u vezi, važno je istaknuti kako je u razdoblju od 2022. godine do danas došlo do značajnog povećanja troškova poslovanja KD Čistoće zbog čega je poslovanje KD Čistoće prema sadašnjim cijenama neodrživo. 

U nastavku se navodi tablični prikaz pojedinih troškova koji su uključeni u strukturu gore navedenih troškova, a za koje KD Čistoća sklapa godišnje ugovore te se može pratiti kontinuitet porasta troškova u prethodnom razdoblju. 

Tablica 1. 
	Predmet nabave
	2023
	2024
	2025

	Zbrinjavanje glomaznog otpada
	1.643.200,00
	1.965.600,00
	2.320.000,00

	Zbrinjavanje problematičnog otpada
	18.291,81
	22.281,38
	43.550,00

	Zbrinjavanje azbesta
	28.014,30
	31.946,60
	69.600,00

	Poštanske usluge
	139.909,78
	191.190,20
	192.063,39

	Usluge kemijskog tretiranja nepoželjne vegetacije 
	25.656,20
	59.415,40
	60.904,80

	Stabla, grmovi i trajnice
	20.744,26
	68.450,70
	68.855,00

	Košnja javnih gradskih zelenih površina
	TRAV.POVRŠINA 0,14EUR/M2
	TRAV.POVRŠINA 0,18EUR/M2
	TRAV.POVRŠINA 0,25EUR/M2

	
	BILJNI POKROV 0,09EUR/M2
	BILJNI POKROV 0,11EUR/M2
	BILJNI POKROV 0,13 EUR/M2



Nadalje, značajni segment porasta troškova KD Čistoće predstavljaju i ukupno tri povećanja plaća i drugih materijalnih prava radnika. Posljednji zahtjevi sindikata tijekom kolektivnih pregovora rezultirali su dogovorom o povećanju bruto plaća radnika za 20% počevši od ožujka 2025. godine, te dodatnih 5% povećanja od stupanja na snagu izmijenjene Odluke. Povećanja plaća i drugih materijalnih prava radnika stvaraju dodatni godišnji trošak u usporedbi sa 2022. godinom od približno 4.000.000,00 eura godišnje.

Dodatno, važno je istaknuti da je na području grada Rijeke u tijeku uspostava individualnog sustava gospodarenja komunalnim otpadom. Navedeni sustav već je uspostavljen u ostalim jedinicama lokalne samouprave u kojima javnu uslugu pruža KD Čistoća. 

Provođenje individualizacije sustava sakupljanja komunalnog otpada, iako rezultira povećanjem udjela odvojeno prikupljenog otpada (43,70 % u 2024. godini), dovodi u konačnici i do smanjenja  tzv. varijabilnog dijela prihoda (cijena za količinu predanog miješanog komunalnog otpada), kao i do povećanja operativnih troškova budući da individualizacija sustava podrazumijeva veći broj odvoza otpada, kao i intenzivniju uporabu vozila. Navedeni podaci detaljnije su prikazani u tablici 2. u nastavku.

Tablica 2. Prikupljanje otpada tijekom 2023. i 2024. godine u brojkama

	
	2023. godina
	2024. godina
	stopa rasta 

	
	MIJEŠANI KOMUNALNI OTPAD

	  Količina otpada - tona
	46.281,60
	44.351,82
	-4,2%

	  Broj tura
	8.814
	11.091
	25,8%

	  Broj korištenih vozila
	73
	92
	26,0%

	
	GLOMAZNI OTPAD

	  Količina otpada - tona
	5.102,74
	5.684,85
	11,4%

	  Broj tura
	3.854
	5.285
	37,1%

	  Broj korištenih vozila
	20
	27
	35,0%

	
	PLASTIČNA, METALNA I VIŠESLOJNA AMBALAŽA

	  Količina otpada - tona
	1.578,21
	1.817,45
	15,2%

	  Broj tura
	1.024
	1.166
	13,9%

	  Broj korištenih vozila
	49
	64
	30,6%

	
	PAPIR I KARTON

	  Količina otpada - tona
	2.475,27
	2.857,13
	15,4%

	  Broj tura
	1.578
	1.814
	15,0%

	  Broj korištenih vozila
	64
	84
	31,3%

	
	STAKLO

	  Količina otpada – tona
	349,45
	500,28
	43,2%

	  Broj tura
	183
	261
	42,6%

	  Broj korištenih vozila
	10
	5
	-50,0%

	Ukupan broj tura (sve vrste otpada)
	15.453
	19.617
	26,9%

	Ukupan br.vozila (sve vrste otpada)
	93
	119
	28%

	Stopa odvojeno prikupljenog otpada
	40,65 %
	43,70 %
	



Slijedom navedenog, razvidno je da su troškovi pružanja javne usluge u razdoblju od 2022. godine do danas značajno porasli što dovodi do neodrživosti poslovanja KD Čistoće uz postojeće cijene koje se nisu mijenjale od 2022. godine.

3. KOREKCIJA CIJENE JAVNE USLUGE

Iz prethodno izloženog u ovom materijalu razvidno je da troškovi pružanja javne usluge kontinuirano rastu, zbog čega je nužno pristupiti izmjeni cijene javne usluge kako bi ova usluga bila održiva i kako bi se mogla na adekvatan način pružati građanima. Također, navedeno je nužno kako bi KD Čistoća mogla ispunjavati obveze prema radnicima, dobavljačima i drugim subjektima s kojima ima sklopljene ugovore. 

Izmjena cijene javne usluge izvršila bi se u dva dijela, odnosno ista bi podrazumijevala korekciju cijene OMJU (fiksni dio) te korekciju cijene usluge prikupljanja miješanog komunalnog otpada (C - varijabilni dio).

U odnosu na cijenu usluge prikupljanja miješanog komunalnog otpada (C – varijabilni dio), kako je uvodno pojašnjeno, ista se utvrđuje cjenikom davatelja usluge koji je dužan provesti prethodno javno savjetovanje od najmanje 30 dana o prijedlogu cjenika te prije primjene cjenika zatražiti suglasnost izvršnog tijela jedinice lokalne samouprave na koju se cjenik odnosi. Javno savjetovanje je provedeno te će u narednom razdoblju biti pokrenuta i procedura za izdavanje suglasnosti za izmjenu varijabilnog dijela cijene.

Budući da je cijena OMJU (fiksni dio) sastavni dio Odluke, kako to propisuju odredbe Zakona o gospodarenju otpadom, za korekciju cijene OMJU nužna je odluka Gradskog vijeća Grada Rijeke.

S time u vezi ističe se kako trenutna cijena OMJU na području grada Rijeke iznosi 8,24 eura (s PDV-om) za korisnika kućanstvo te 23,18 eura (s PDV-om) za korisnika koji nije kućanstvo. U nastavku se daje usporedni prikaz cijena javne usluge prikupljanja komunalnog otpada na području grada Rijeke i u okruženju. 

Tablica 3: Cijena javne usluge prikupljanja komunalnog otpada na području grada Rijeke i u okruženju 

	
	OMJU - KUĆANSTVO
(EUR sa PDV-om)
	OMJU - OSTALI KOJI NISU KUĆANSTVO
(EUR sa PDV-om)
	JCV za 1 lit.
(EUR sa PDV-om)

	RIJEKA
	8,24
	23,18
	0,0138

	OPATIJA
	11,40
	11,40 - 912,14
	0,0241

	KRK
	13,42
	15,16-101,16
	0,0225

	CRIKVENICA 
	18,60
	92,99
	0,0209

	NOVI VINODOLSKI
	19,24
	34,31
	0,0225





Kako je razvidno iz prethodne tablice, na području grada Rijeke cijena fiksnog i varijabilnog dijela cijene značajno je manja od cijene u jedinicama lokalne samouprave u okruženju, kako u odnosu na korisnike kućanstvo, tako u odnosu i na korisnike koji nisu kućanstvo. I navedeno ukazuje na neodrživost postojećih cijena OMJU predviđenih Odlukom. 

Slijedom svega navedenog, razvidno je da je korekcija cijena javne usluge, kako varijabilnog tako i fiksnog dijela, nužna za uspostavu održivog sustava gospodarenja komunalnim otpadom na području grada Rijeke. Napominje se, a kako je to i uvodno naznačeno, kako je samim Zakonom o gospodarenju otpadom propisano kako obvezna minimalna javna usluga koja je sadržana u Odluci o načinu pružanja javne usluge iznos koji se osigurava radi ekonomski održivog poslovanja te sigurnosti, redovitosti i kvalitete pružanja javne usluge, kako bi sustav sakupljanja komunalnog otpada mogao ispuniti svoju svrhu. Navedeno je nemoguće bez održivih cijena OMJU. 

Slijedom svega navedenog, predlaže se korekcija cijene OMJU na način da ista iznosi:

· za korisnika kućanstvo 12,39 eura bez PDV-a, odnosno 14,00 eura s PDV-om
· za korisnika koji nije kućanstvo 95,44 eura bez PDV, odnosno 107,85 eura s PDV-om.

Valja naglasiti kako je odredbom članka 76.  Zakona o gospodarenju otpadom propisano da se na području pružanja javne usluge primjenjuje:
1. jedinstvena cijena obvezne minimalne javne usluge za korisnika usluge razvrstanog u kategoriju korisnika kućanstvo i
2. jedinstvena cijena obvezne minimalne javne usluge za korisnika usluge razvrstanog u kategoriju korisnika koji nije kućanstvo.

S obzirom na navedeno, važećom Odlukom utvrđena je jedinstvena cijena za obje kategorije korisnika. Pritom se ističe kako kategoriju korisnika koji nije kućanstvo čine subjekti koji obavljaju različite gospodarske djelatnosti, od kojih neke produciraju više otpada, a neke manju količinu otpada. Budući da je cijena OMJU direktno povezana s troškovima koji proizlaze iz obavljanja javne usluge, ocjenjuje se svrsishodnim da se cijenom OMJU manje optereti one djelatnosti za koje pružanje javne usluge proizvodi manje troškove. 

Sama cijena OMJU, kako je razvidno iz prethodno navedene odredbe članka 76. Zakona, mora biti jedinstvena, međutim različite jedinice lokalne samouprave predvidjele su u svojim odlukama o načinu pružanja javne usluge određena umanjenja za određene kategorije korisnika. Navedeno je u skladu s odredbama Zakona, budući da je člankom 66. Zakona propisan obvezan sadržaj odluke o načinu pružanja javne usluge, kao i druge odredbe koje odluka može sadržavati, a što uključuje, između ostalog, i kriterije za umanjenje cijene javne usluge. 

Slijedom navedenog, predlaže se u Odluku uvrstiti odredbe kojima bi se propisivali kriteriji za umanjenje OMJU za korisnike koji nisu kućanstvo slični onima kako propisuje Grad Krk. Naime, Grad Krk često se ističe kao primjer najbolje prakse u gospodarenju komunalnim otpadom u Hrvatskoj zato što je među prvima uveo sustavno odvajanje otpada “od vrata do vrata” te postigao vrlo visok udio odvojeno prikupljenog otpada.

Kriteriji za umanjenje cijene javne usluge kod Korisnika javne usluge iz kategorije koja nije kućanstvo utvrdio bi se kako slijedi (cijene su izražene bez PDV-a):

a)	korisnik javne usluge iz kategorije koja nije kućanstvo koji imaju do ukupno 10 zaposlenih osoba na obračunskom mjestu ili je površina obračunskog mjesta manja od 1000m2, odobrava se popust u iznosu od 47,72 EUR na cijenu obvezne minimalne javne usluge u obračunskom razdoblju te ona iznosi 47,72 EUR mjesečno.
b)	korisnik javne usluge iz kategorije koja nije kućanstvo koji imaju do ukupno 5 zaposlenih osoba na obračunskom mjestu ili je površina obračunskog mjesta manja od 100m2, odobrava se popust u iznosu od 57,26 EUR na cijenu obvezne minimalne javne usluge u obračunskom razdoblju te ona iznosi 38,17 EUR mjesečno.
c)	korisnik javne usluge iz kategorije koja nije kućanstvo koji imaju 1 zaposlenu osobu na obračunskom mjestu ili je površina obračunskog mjesta manja od 20m2, odobrava se popust u iznosu od 71,58 EUR na cijenu obvezne minimalne javne usluge u obračunskom razdoblju te ona iznosi 23,86 EUR mjesečno.
d)	za korisnike koji nisu kućanstvo – iznajmljivači koji kao fizičke osobe pružaju ugostiteljske usluge u domaćinstvu sukladno zakonu kojim se uređuje ugostiteljska djelatnost, odobrava se popust u iznosu od 62,03 EUR na cijenu obvezne minimalne javne usluge u obračunskom razdoblju te ona iznosi 33,40 EUR mjesečno.

Važno je naglasiti kako bi pravo na umanjenje svakako trebalo biti vezano uz opće poštivanje odredbi o gospodarenju otpadom pa se tako predlaže propisati i uvjet za ostvarenje prava na umanjenje cijene javne usluge. Konkretno, uvjet za umanjenje je odvajanje reciklabilnog, biootpada, glomaznog, proizvodnog otpada te opasnog komunalnog otpada od miješanog komunalnog otpada. Korisnik javne usluge za kojeg je davatelj javne usluge ustanovio da se ne pridržava opće obveze odvajanja otpada propisane zakonom, odnosno da u kalendarskoj godini više od tri puta nije poštivao obvezu odvojene predaje biootpada, reciklabilnog, glomaznog i opasnog komunalnog otpada od miješanog komunalnog otpada, gubi pravo na umanjenje cijene javne usluge.

Na ovaj način, osim što se kriteriji za umanjenje cijene javne usluge utvrđuju sukladno odmjerenoj sposobnosti korisnika da proizvede miješani komunalni otpad te samom opterećenju sustava sakupljanja komunalnog otpada, ujedno se osigurava i poštivanje odredbi Zakona o gospodarenju otpadom i Odluke. Korisnici su motivirani odvajati korisne frakcije otpada od miješanog komunalnog otpada budući da će im upravo navedeni način postupanja osigurati manje cijene OMJU. 

Nove cijene OMJU i varijabilnog dijela koji nije predmet ovog materijala, ali je KD Čistoća u odnosu na isti provela savjetovanje te će biti predmetom zasebnog materijala koji donosi izvršno tijelo jedinice lokalne samouprave, iznosile bi kako je prikazano u Tablici 4.

Tablica 4. Nova cijena javne usluge prikupljanja komunalnog otpada na području grada Rijeke i u okruženju
	
	OMJU - KUĆANSTVO
(EUR bez PDV)
	OMJU - KUĆANSTVO
(EUR sa PDV)
	OMJU - OSTALI KOJI NISU KUĆANSTVO
(EUR bez PDV)
	OMJU - OSTALI KOJI NISU KUĆANSTVO
(EUR sa PDV)
	JCV za 1 lit.
(EUR bez PDV)
	JCV za 1 lit.
(EUR sa PDV)

	RIJEKA
	7,29
	8,24
	20,51
	23,18
	0,0122
	0,0138

	RIJEKA – prijedlog cijene
	12,39
	14,00
	23,86 - 95,44
	26,97 – 107,85
	0,0195
	0,0220

	OPATIJA
	10,09
	11,40
	10,09 -807,20
	11,40- 912,14
	0,0213
	0,0241

	KRK
	11,88
	13,42
	13,42 - 89,52
	15,16 -101,16
	0,027
	0,0305

	CRIKVENICA 
	16,46
	18,60
	82,29
	92,99
	0,0185
	0,0209

	NOVI VINODOLSKI
	17,03
	19,24
	30,36
	34,31
	0,01991
	0,0225



Kako je razvidno iz prethodne tablice, Grad Rijeka bi u odnosu na OMJU za korisnike kućanstvo i nadalje imao niže cijene od Crikvenice i Novog Vinodolskog, te vrlo slične cijene kao Krk. Za korisnike koji nisu kućanstvo, Grad Rijeka bi imao nižu maksimalnu cijenu OMJU od Opatije, te nižu minimalnu cijenu od Crikvenice i Novog Vinodolskog. Što se tiče varijabilnog dijela cijene, on će ostati najniži u okruženju, osim u usporedbi s Crikvenicom gdje je neznatno niži iznos po litri. 

Radi boljeg razumijevanja što korekcija cijene javne usluge (OMJU i varijabilnog dijela) znači za korisnike, u nastavku se daje prikaz projekcije prosječnog računa. U prikaz prosječnog računa uračunata je i korekcija OMJU koja se predlaže ovim materijalom i korekcija varijabilnog dijela cijene sukladno provedenom savjetovanju i prijedlogu KD Čistoće. 

Korisnici kućanstvo razdvojeni su s obzirom na to koriste li zajednički spremnik (Tablica 5.) ili se nalaze na području gdje je uveden individualni sustav (Tablica 6.). 

Tablica 5. Prosječan iznos računa nakon korekcije cijene za korisnike kućanstvo koji koriste zajednički spremnik 

	Prosječni iznos računa
	Jed. mjere
	Sadašnja cijena 
(EUR bez PDV-a)
	Nova cijena 
(EUR bez PDV-a)

	0 članova kućanstva
	mj.
	7,29
	12,39

	1 član kućanstva
	mj.
	9,98
	16,68

	2 člana kućanstva
	mj.
	12,67
	20,97

	3 člana kućanstva
	mj.
	15,36
	25,26

	4 člana kućanstva
	mj.
	18,05
	29,55



Tablica 6. Prosječan iznos računa nakon korekcije cijene za korisnike kućanstvo koji koriste individualni spremnik

	Tip spremnika
	Usluga
	Jed. mjere
	Sadašnja cijena 
(EUR bez PDV)
	Nova cijena 
(EUR bez PDV)

	INDIVIDUALNI SPREMNIK ZAPREMINE 60 lit. 
	OMJU
	mj.
	7,29
	12,39

	
	JCV
	kom.
	0,73
	1,17

	4 odvoza
	 
	mj.
	10,21
	17,07

	INDIVIDUALNI SPREMNIK ZAPREMINE 80 lit. 
	OMJU
	mj.
	7,29
	12,39

	
	JCV
	kom.
	0,98
	1,56

	4 odvoza
	 
	mj.
	11,21
	18,63

	 INDIVIDUALNI SPREMNIK ZAPREMINE 120 lit. 
	OMJU
	mj.
	7,29
	12,39

	
	JCV
	kom.
	1,47
	2,34

	4 odvoza
	 
	mj.
	13,17
	21,75

	INDIVIDUALNI SPREMNIK ZAPREMINE 240 lit. 
	OMJU
	mj.
	7,29
	12,39

	
	JCV
	kom.
	2,93
	4,68

	4 odvoza
	 
	mj.
	19,01
	31,11



Kako je razvidno iz prethodnih tablica, očekivano povećanje cijene javne usluge na računu korisnika javne usluge je od oko 5 eura mjesečno do oko 10 eura mjesečno za korisnike koji imaju četiri članova kućanstva.


4. NACRT PRIJEDLOGA ODLUKE

Najznačajnije izmjene u odnosu na važeću Odluku koje se predlažu ovim materijalom odnose se na korekciju cijene obvezne minimalne javne usluge te na propisana umanjenja, što je detaljno obrazloženo prethodno u materijalu. Međutim, ocjenjuje se svrsishodnim donošenje nove Odluke o načinu pružanja javne usluge sakupljanja komunalng otpada na području grada Rijeke. Predmetna Odluka predlaže se po uzoru na Odluku o načinu pružanja javne usluge sakupljanja komunalnog otpada na području grada Krka („Službene novine Primorsko-goranske županije“ broj 03/22, 24/23 i 37/25). Naime, Grad Krk često se ističe kao primjer najbolje prakse u gospodarenju komunalnim otpadom u Hrvatskoj zato što je među prvima uveo sustavno odvajanje otpada “od vrata do vrata” te postigao vrlo visok udio odvojeno prikupljenog otpada. Ovim Nacrtom predlažu se i novine u pogledu veće količine glomaznog otpada koji se besplatno prikuplja na obračunskom mjestu korisnika javne usluge, kao i veće količine biološki razgradivog otpada iz vrtova koji se može predati na reciklažno dvorište, što će biti detaljnije pojašnjeno u nastavku materijala.

Slijedom navedenog, u nastavku se detaljno razlažu odredbe Nacrta prijedloga Odluke o načinu pružanja javne usluge sakupljanja komunalnog otpada na području grada Rijeke. 

Uz članak 1. Ovim člankom predlažu se utvrditi opće odredbe, odnosno da se Odlukom utvrđuju način i uvjeti pružanja javne usluge sakupljanja komunalnog otpada na području grada Rijeke putem spremnika od pojedinog korisnika te prijevoza i predaje tog otpada ovlaštenoj osobi za obradu otpada. Definira se javna usluga kao usluga od općeg interesa koja podrazumijeva usluge prikupljanja miješanog komunalnog otpada, biootpada, reciklabilnog komunalnog otpada, jednom godišnje glomaznog otpada na lokaciji obračunskog mjesta korisnika, preuzimanja otpada u reciklažnom dvorištu te prijevoza i predaje otpada ovlaštenoj osobi – zbrinjavatelju/oporabitelju otpada. Također, ovom odredbom detaljno se definira što se sve propisuje Odlukom. 

Uz članak 2. Ovom odredbom predlaže se utvrditi da na području grada Rijeke javnu uslugu obavlja Komunalno društvo Čistoća d.o.o. za održavanje čistoće i gospodarenje otpadom, Dolac 14, Rijeka, OIB: 06531901714 (u daljnjem tekstu: Davatelj usluge).
 
Uz članak 3. Ovom odredbom definira se korisnik javne usluge na području pružanja usluge (u daljnjem tekstu: Korisnik) kao vlasnik nekretnine, odnosno vlasnik posebnog dijela nekretnine i korisnik nekretnine, odnosno posebnog dijela nekretnine kada je vlasnik nekretnine, odnosno posebnog dijela nekretnine obvezu plaćanja ugovorom prenio na tog korisnika i o tome obavijestio Davatelja usluge ili stvarni korisnik nekretnine. Također, utvrđuje se da skupina Korisnika može, na vlastiti zahtjev i sukladno međusobnom sporazumu, zajednički nastupati prema Davatelju usluge. Na ovaj način olakšava se Korisnicima nastu prema Davatelju usluge kada imaju zajednike zahtjeve ili zajednički problem.
 
Uz članak 4. Ovom odredbom utvrđuje se da su pojmovi koji se koriste u ovoj Odluci definirani zakonom kojim se uređuje gospodarenje otpadom i podzakonskim aktima donesenim na temelju tog zakona te se definira rodna neutralnost pojmova koji se koriste u Odluci. 
 
Uz članak 5. Ovom odredbom definira se kriterij obračuna količine miješanog komunalnog otpada i obračunsko razdoblje. Davatelj usluge dužan je Korisniku obračunati cijenu javne usluge razmjerno količini predanog miješanog komunalnog otpada u obračunskom razdoblju. Kriterij za obračun količine miješanog komunalnog otpada za Korisnike koji se s ovom Odlukom primjenjuje je volumen zaduženog spremnika komunalnog otpada i broj pražnjenja spremnika u obračunskom razdoblju. Obračun količine otpada vrši se umnoškom broja pražnjenja spremnika u obračunskom razdoblju i volumena zaduženog spremnika. Kriterij količine komunalnog otpada kod zajedničkih spremnika je pojedinačni obračunski volumen u zajedničkom spremniku i broj pražnjenja zajedničkog spremnika. Kriterij količine komunalnog otpada kod spremnika s ugrađenom elektronskom evidencijom korištenja je broj pražnjenja spremnika koji podrazumijeva evidentirani broj korištenja spremnika od strane pojedinog korisnika pomnožen s volumenom istog.
Osnova za određivanje količine otpada je volumen zaduženog spremnika, a ne zapunjenost zaduženog spremnika na dan preuzimanja otpada kod korisnika.

Uz članak 6. Ovom odredbom predlažu se utvrditi katergorije Korisnika pa se tako Korisnici razvrstavaju u kategoriju:
1. Korisnika kućanstvo;
2. Korisnika koji nije kućanstvo.
Korisnik kućanstvo je Korisnik koji nekretninu koristi trajno ili povremeno, u svrhu stanovanja (npr. vlasnici stanova, kuća, nekretnina za odmor).
Korisnik koji nije kućanstvo je Korisnik koji nije razvrstan u kategoriju korisnika kućanstvo, a koji nekretninu koristi u svrhu obavljanja djelatnosti, što uključuje i iznajmljivače koji kao fizičke osobe pružaju ugostiteljske usluge u domaćinstvu sukladno zakonu kojim se uređuje ugostiteljska djelatnost. Ako se na istom obračunskom mjestu Korisnik može razvrstati i u kategoriju kućanstvo i u kategoriju korisnika koji nije kućanstvo, Korisnik je dužan plaćati samo cijenu obvezne minimalne javne usluge obračunatu za kategoriju Korisnika koji nije kućanstvo. 
  
Uz članak 7. Ovim člankom predlaže se utvrditi da se standardna veličina i druga bitna svojstva spremnika za sakupljanje komunalnog otpada mora odrediti tako da je spremnik primjeren potrebi pojedinog Korisnika, pri čemu se primjerenost ne može odrediti na temelju površine ili obujma nekretnine. Miješani komunalni otpad od Korisnika kućanstvo sakuplja se u tipiziranim/standardiziranim plastičnim ili metalnim spremnicima za sakupljanje miješanog komunalnog otpada volumena 80 litara, 120 litara, 240 litara, 1.100 litara, 2.000 litara, 3.000 litara i 5.000 litara. Nadaje miješani komunalni otpad od Korisnika koji nije kućanstvo sakuplja se u tipiziranim/standardiziranim plastičnim ili metalnim spremnicima za sakupljanje miješanog komunalnog otpada volumena 80 litara, 120 litara, 240 litara, 1.100 litara, 2.000 litara, 3.000 litara, 5.000 litara i 10.000 litara. Biootpad se sakuplja u tipiziranim/standardiziranim plastičnim ili metalnim spremnicima za sakupljanje biootpada volumena 20 litara, 40 litara, 80 litara, 120 litara, 240 litara, 1.100 litara, 2.000 litara, 3.000 litara, 5.000 litara i 10.000 litara. Otpadni papir, metal, plastika, staklo i tekstil sakupljaju se u tipiziranim/standardiziranim plastičnim ili metalnim spremnicima za sakupljanje otpadnog papira, metala, plastike, stakla ili tekstila volumena 120 litara, 240 litara, 360 litara, 1.100 litara, 2.000 litara, 3.000 litara, 5.000 litara i 10.000 litara. 

Iznimno od prethodno navedenog, Davatelj usluge, ovisno o količini otpada, može donijeti odluku da je Korisnik na svom obračunskom mjestu za predaju otpada u obvezi koristiti plastične ili metalne spremnike drugih volumena.
Opasni otpad sakuplja se u tipiziranim/standardiziranim plastičnim ili metalnim spremnicima za sakupljanje problematičnog otpada koji se nalaze u reciklažnom dvorištu i mobilnom reciklažnom dvorištu. Glomazni otpad sakuplja se u reciklažnom dvorištu i na lokaciji obračunskog mjesta Korisnika.
 
Uz članak 8. Ovom odredbom predlaže se utvrditi da spremnici za pojedine vrste komunalnog otpada kod Korisnika moraju sadržavati natpis s nazivom Davatelja usluge, te naziv vrste otpada za koju je spremnik namijenjen. Spremnici za određene vrste otpada označavaju se odgovarajućom bojom, bilo da je čitav spremnik obojan u odgovarajuću boju, bilo da je u odgovarajuću boju obojan samo poklopac spremnika, bilo da se na spremniku nalazi naljepnica odgovarajuće boje. Spremnik za komunalni otpad mora imati jedinstvenu oznaku koju je moguće nedvosmisleno povezati s vlasnikom spremnika i/ili elektronički čip. Odredbom se definira što nije dozvoljeno odlagati u spremnike za miješani komunalni otpad pa je tako određeno da je u spremnike za miješani komunalni otpad zabranjeno odlagati biootpad, otpadni papir, metal, plastiku, staklo, tekstil, problematični otpad, zeleni otpad, opasni i tehnološki otpad, otpadni građevinski materijal, otpad iz klaonica, ugostiteljskih objekata, mesnica, ribarnica, leševe životinja, akumulatore, autogume, električne baterije, granje, otpad iz vrta, žar te tekuće i polutekuće tvari.

Nadalje, odredbom se propisuje i da je Korisniku koji nije kućanstvo zabranjeno odlagati ambalažni otpad u i pored spremnika. Korisniku nije dozvoljeno odlagati otpad izvan spremnika ili u količinama koje premašuju volumen dodijeljenog spremnika te je zabranjeno oštećivati spremnike, po njima crtati i/ili pisati te ih premještati s obilježenog mjesta.
 
Uz članak 9. Ovim člankom predlaže se definirati najmanja učestalost odvoza otpada. Tako se primopredaja komunalnog otpada u obračunskom razdoblju obavlja u skladu sa sljedećom minimalnom učestalošću:
– najmanje jednom tjedno za miješani komunalni otpad i biootpad,
– najmanje jednom mjesečno za reciklabilni komunalni otpad.
Davatelj usluge može predvidjeti i češću primopredaju komunalnog otpada u obračunskom razdoblju na pojedinim lokacijama na području grada Rijeke ukoliko to ocijeni opravdanim. Dinamiku preuzimanja sadržaja spremnika komunalnog otpada te prijevoz istog od obračunskog mjesta za svakog Korisnika utvrđuje Davatelj usluge Programom odvoza otpada s kojim je dužan upoznati Korisnika, poštujući pritom broj minimalnih primopredaja.
Program odvoza otpada donosi se najkasnije u prosincu tekuće godine za iduću godinu, pri čemu se to odnosi na područje grada na kojem je uveden pojedinačni (individualni) sustav gospodarenja komunalnim otpadom. Program se može po potrebi korigirati tijekom kalendarske godine ukoliko Davatelj usluge to ocijeni opravdanim, a o čemu je Davatelj usluge dužan obavijestiti Korisnika najmanje 15 dana prije primjene programa
Također, ovom odredbom se predviđa da ako je Korisniku potrebna češća dinamika odvoza komunalnog otpada, davatelj javne usluge ponudit će isto Korisniku izvan javne usluge putem ugovornog odnosa.

Uz članak 10. Ovom odredbom definira se da je davatelj usluge dužan javnu uslugu pružati na čitavom administrativnom području grada Rijeke. 

Uz članak 11. Ovom odredbom definira se popis reciklažnih dvorišta na području grada Rijeke i način njihova korištenja. Riječ je o reciklažnim dvorištima Mihačeva draga i Jože Vlahovića.

U svim reciklažnim dvorištima dozvoljeno je odlaganje bez naknade za Korisnike s područja grada Rijeke, onih količina i vrsta komunalnog otpada koje odgovaraju količinama i vrstama komunalnog otpada nastalima u kućanstvu fizičkih osoba. Korisnicima kućanstvo koji predaju otpad u količini većoj od količine koja odgovara količini otpada nastaloj u kućanstvu fizičkih osoba, usluga korištenja reciklažnog dvorišta naplatit će se sukladno cjeniku Davatelja usluge.
U reciklažnim dvorištima nije dozvoljeno odlaganje proizvodnog otpada. Prilikom korištenja usluga reciklažnog dvorišta, Korisnik je dužan identificirati se osobnom ispravom i/ili originalnim računom Davatelja usluge, kako bi se omogućilo evidentiranje korištenja reciklažnog dvorišta te predanih količina i vrsta otpada. Ako se Korisnik ne identificira na opisani način, neće se smatrati Korisnikom, a korištenje reciklažnog dvorišta naplatit će mu se sukladno cjeniku Davatelja usluge.
Cijene korištenja reciklažnog dvorišta koje cjenikom određuje Davatelj usluge, moraju odgovarati troškovima zbrinjavanja pojedinih vrsta i količina otpada koje korisnik predaje u reciklažno dvorište.

Uz članak 12. Ovom odredbom predlaže se da se lokacija Pehlin i lokacija  Mihačeva draga  utvrde kao lokacije na kojima se obavlja obrada glomaznog otpada mobilnim uređajem u okviru javne usluge. Naime, u svrhu izdavanja novih dozvola za te lokacije, KD Čistoća pokrenula je aktivnosti vezane uz pripremu i pribavljanje potrebne dokumentacije te je podnijela zahtjev za izdavanjem dozvole Primorsko-goranskoj županiji. Potrebna dokumentacija je izrađena te se u komunikaciji s Primorsko-goranskom županijom nastojalo iznaći i dugoročnije rješenje za lokaciju Pehlin kao mjesto na kojem se odlaže glomazni otpad na koje su građani navikli i koje redovito koriste te za koje je ocijenjeno da je svrsishodno da isto nastavi s radom. Rješenje je u konačnici pronađeno te je utvrđeno da je navedenu lokaciju potrebno kao lokaciju u kojoj se obrada glomaznog otpada vrši mobilnim uređajem uvrstiti u zasebnu odredbu Odluke o načinu pružanja javne usluge sakupljanja komunalnog otpada na području grada Rijeke. Na taj način može se ishoditi dozvola za postupke privremenog skladištenja i obrade glomaznog otpada mobilnim uređajem na predmetnoj lokaciji, čime će lokacija Pehlin moći legalno nastaviti s radom. Budući da se postupci privremenog skladištenja i obrade glomaznog otpada mobilnim uređajem na obavljaju i na lokaciji Mihačeva draga, potrebno je i da se lokacija Mihačeva draga u tom smislu uvrsti u predmetnu Odluku. 

Ovom odredbom predlaže se utvrditi i da se obrada glomaznog otpada provodi u skladu sa zakonom kojim se uređuje gospodarenje otpadom, podzakonskim aktima donesenim na temelju tog zakona, važećim dozvolama i uvjetima nadležnih tijela, uz primjenu svih potrebnih mjera radi sprječavanja štetnih utjecaja na okoliš i zdravlje ljudi.

Uz članke 13. – 19. Ovim odredbama predlaže se utvrditi način pružanja javne usluge, točnije odredbe o načinu pjedinačnog korištenja javne usluge, odredbe o načinu korištenja zajedničkog spremnika, način utvrđivanja udjela korisnika i odredbe o količini glomaznog otpada te biološkog otpada iz vrtova. 
 
Člankom 13. predviđeno je da je Davatelj usluge dužan prilagoditi volumene spremnika na način da budu primjereni potrebi Korisnika. Minimalni volumen spremnika za odlaganje komunalnog otpada za kućanstva predlaže Korisniku kućanstvo Davatelj usluge primjereno broju osoba u kućanstvu. Minimalni volumen zajedničkih spremnika za odlaganje komunalnog otpada za kućanstva predlaže Korisnicima kućanstvo Davatelj usluge primjereno broju osoba u kućanstvima koja koriste zajedničke spremnike. Minimalni volumen spremnika za odlaganje komunalnog otpada za Korisnika koji nije kućanstvo predlaže Davatelj usluge primjereno vrsti djelatnosti koja se obavlja u poslovnom prostoru.
Također se predviđa da ako minimalni volumen spremnika za odlaganje komunalnog otpada ne zadovoljava, Davatelj usluge će prilagoditi veličinu spremnika, odnosno istu povećati ili smanjiti. 

Člankom 14. predviđeno je da u slučaju kada više Korisnika kućanstvo koriste zajednički spremnik ili više zajedničkih spremnika, navedeni Korisnici sporazumno određuju svoje udjele u korištenju spremnika. Također se predviđa i postupanje ako takav sporazum nije postignut ili dostavljen. U tom slučaju Davatelj usluge odredit će udio Korisnika u korištenju zajedničkog spremnika prema kriteriju omjera broja fizičkih osoba u kućanstvu Korisnika i ukupnog broja fizičkih osoba na obračunskom mjestu. Broj fizičkih osoba u kućanstvu Korisnika Davatelj usluge utvrđuje na temelju odgovarajuće Izjave, a kada se podaci na taj način ne mogu utvrditi, broj fizičkih osoba u kućanstvu utvrđuje se na temelju podataka o raspodjeli zajedničke potrošnje pitke vode ili na drugi prikladan način. Zbroj udjela svih Korisnika u zajedničkom spremniku za obračunsko mjesto, određenih sukladno ovome članku, uvijek mora iznositi jedan. Također, odredbom ovoga članka jasno je propisano da se korištenje spremnika s elektronskom evidencijom korištenja smatra pojedinačnim korištenjem spremnika.
   
Člankom 15. predviđena je dodjela pojedinačnog standardiziranog spremnika za korisnika koji nije kućanstvo u skladu s odredbama koje se odnose na Korisnika Kućanstvo.  Ako to nije moguće, Korisnik koji nije kućanstvo koristit će zajednički spremnik ili više zajedničkih spremnika na javnoj površini s više Korisnika koji nisu kućanstvo ili zajedno s Korisnicima kućanstvo.
  
Člankom 16. predviđeno je da u slučaju kada zajednički spremnik ili više zajedničkih spremnika na javnoj površini koristi više  Korisnika koji nisu kućanstvo te Korisnici kućanstvo i Korisnici koji nisu kućanstvo, navedeni Korisnici sporazumno određuju svoje udjele.
Ako takav sporazum nije postignut ili nije dostavljen, Davatelj usluge odredit će udio Korisnika u korištenju zajedničkog spremnika na način da se najprije Korisniku koji nije kućanstvo određuje udio u zajedničkom spremniku, a preostali volumen zajedničkog spremnika Davatelj usluge podijelit će na Korisnike kućanstvo prema kriterijima koj su utvrđeni u članku 14.

Člankom 17. predviđeno je da se spremnici za komunalni otpad moraju nalaziti na obračunskom mjestu kod Korisnika u za to predviđenim zaključanim ili ograđenim prostorima, odnosno smješteni na bilo koji drugi način kojim se onemogućava pristup trećim osobama te dostupni na mjestima za primopredaju Davatelju usluge u ugovorenim terminima. Do dodjele pojedinačnog spremnika ili u slučaju kada ne postoji mogućnost smještaja spremnika za komunalni otpad na obračunskom mjestu kod Korisnika, sukladno stavku 1. ovoga članka, javna usluga se pruža putem zajedničkih spremnika na površini javne namjene na primjerenoj udaljenosti od obračunskog mjesta Korisnika. Mjesto za postavljanje zajedničkih spremnika na površini javne namjene određuju stručne službe iz upravnih odjela koji su prema općem aktu Grada koji uređuje ustrojstvo upravnih tijela Grada nadležni za poslove urbanizma i prometa, na prijedlog KD Čistoće. Zajednički spremnici na površini javne namjene moraju se smjestiti tako da ne ugrožavaju sigurnost prometa, da su na strminama osigurani od pomicanja i da su dostupni specijalnom vozilu za odvoz otpada Davatelja usluge. U slučaju kada više Korisnika koristi zajednički spremnik, Korisniku koji u Izjavi ili pisanim putem od Davatelja usluge zatraži osiguranje uvjeta za pojedinačno korištenje javne usluge, Davatelj usluge će isto osigurati u roku od tri mjeseca o trošku toga Korisnika, osim troška nabave spremnika koji snosi Davatelj usluge, ako za to postoje uvjeti, sukladno cjeniku Davatelja usluge.

Člankom 18. predviđeno je da se glomazni otpad Korisnika kućanstvo u ukupnoj godišnjoj količini do 6m3 može bez naknade predati u reciklažno dvorište, a za količine veće od 6m3 godišnje plaća se naknada prema cjeniku Davatelja usluge.
Glomazni otpad Korisnika kućanstvo u količini do 6m3 sakuplja se bez naknade jednom godišnje na lokaciji obračunskog mjesta tih Korisnika. Ovo predstavlja značajno povećanje u odnosu na važeću Odluku, budući da je važećom Odlukom predviđen ovaj način besplatnog sakupljanja glomaznog otpada u količini od 3m3. 
Za veće količine od pretodno navedenih, ili po zahtjevu Korisnika, Davatelj usluge će osigurati preuzimanje glomaznog otpada Korisnika kućanstvo na obračunskom mjestu Korisnika, uz obvezu plaćanja cijene prema cjeniku Davatelja usluge.
Glomazni otpad od Korisnika koji nisu kućanstvo može se predati u reciklažno dvorište ili po zahtjevu Korisnika na obračunskom mjestu, uz odgovarajuću prateću dokumentaciju sukladno propisima te uz obvezu plaćanja naknade prema cjeniku Davatelja usluge.
 
Člankom 19. predviđeno je da se biološki razgradivi otpad iz vrtova Korisnika kućanstvo u ukupnoj godišnjoj količini do 10m3 može bez naknade predati u reciklažno dvorište, a za količine veće od 10m3 godišnje ili po zahtjevu tih Korisnika, Davatelj usluge će osigurati preuzimanje biološki razgradivog otpada iz vrtova  Korisnika kućanstvo na obračunskom mjestu tih Korisnika, pri čemu je Korisnik dužan platiti naknadu prema cjeniku Davatelja usluge. Ovo predstavlja značajno povećanje u odnosu na važeću Odluku, budući da je važećom Odlukom predviđen ovaj način besplatnog sakupljanja glomaznog otpada u količini od 5m3. Biološki razgradivi otpad iz vrtova od Korisnika koji nisu kućanstvo može se predati u reciklažno dvorište ili po zahtjevu Korisnika na njegovom obračunskom mjestu, uz odgovarajuću prateću dokumentaciju sukladno propisima te uz obvezu plaćanja naknade prema cjeniku Davatelja usluge.

Uz članak 20. Ovom odredbom predlažu se detaljno utvrditi obveze Davatelja usluge, a koje su sukladne odredbama Zakona o gospodarenju otpadom.

Uz članak 21. Ovom odredbom predlažu se detaljno utvrditi obveze Korisnika, a koje su sukladne Zakonu o gospodarenju otpadom. 

Uz članak 22. Ovom odredbom predlaže se utvrditi način na koji se korisnici informiraju o različitim bitnim aspektima javne usluge. Konkretno, utvrđuje se da Grad Rijeka i Davatelj usluge na svojim mrežnim stranicama objavljuju i ažurno održavaju popis koji sadrži najmanje sljedeće informacije:
- lokacije izgrađenih reciklažnih dvorišta i raspored lokacija mobilnih reciklažnih dvorišta s uputama o vrstama otpada koje se u njima preuzimaju i načinu preuzimanja,
- raspored odvoza pojedinih vrsta komunalnog otpada s obračunskog mjesta korisnika javne usluge (odnosi se na dio grada na kojem je uveden pojedinačn odnosno individualni sustav) i upute za odvojeno prikupljanje pojedinih vrsta komunalnog otpada,
- upute za odvoz glomaznog otpada po pozivu.
Također se propisuje da je Grad Rijeka dužan o svom trošku, na odgovarajući način osigurati godišnju provedbu informativnih aktivnosti u svezi gospodarenja otpadom na svojem području, a osobito najmanje jednu javnu tribinu te informativne publikacije o gospodarenju otpadom. Također, Grad je dužan u sklopu svoje mrežne stranice uspostaviti i ažurno održavati mrežne stranice sa svim bitnim informacijama o gospodarenju otpadom na svojem području.

Uz članak 23. Ovom odredbom predlaže se detajnije utvrditi način prikupljanja i pohrane podataka o Korisniku. Tako je Korisnik je dužan dostaviti Davatelju usluge Izjavu o načinu korištenja javne usluge (u daljnjem tekstu: Izjava). Izjava je obrazac kojim se Korisnik i Davatelj usluge usuglašavaju o bitnim sastojcima Ugovora. Izjava se daje na obrascu koji Korisniku dostavlja Davatelj javne usluge, a koji obrazac je sukladan podzakonskom aktu koji uređuje gospodarenje otpadom. Korisnik je dužan vratiti davatelju usluge dva potpisana primjerka Izjave u roku od 15 dana od dana zaprimanja, a Davatelj usluge dužan je po zaprimanju Izjave Korisniku vratiti jedan ovjereni primjerak Izjave u roku od 15 dana od dana zaprimanja.
Davatelj usluge dužan je primijeniti podatak iz Izjave koji je naveo Korisnik kad je taj podatak u skladu sa zakonom kojim se uređuje gospodarenje otpadom i Odlukom. Propisuju se i slučajevi kada Davatelj usluge ne primjenjuje podatak koji je dao Korisnik, nego podatak Davatelja usluge, a ti se slučajevi odnose na situacije kada se Korsnik nije očitovao o traženim podacima, kada podaci nisu u skladu sa propisima i slično. 
Nadalje, odredbom se utvrđuje da Davatelj usluge može omogućiti davanje Izjave elektroničkim putem kad je takav način prihvatljiv Korisniku, čime se Korisniku omogućuje komuniciranje s Davateljem usluge putem jednostavnijih i suvremenijih kanala. Propisuje se i obveza Korisnika da obavijesti Davatelja usluge o svakoj promjeni podataka, u roku od 15 dana od dana kada je nastupila promjena podataka sadržanih u Izjavi. Također, propisuju se i odredbe vezane uz zaštitu osobnih podataka Korisnika.
 
Uz članak 24. Ovom odredbom propisuje se da prihvatljivi dokaz izvršenja javne usluge za pojedinog Korisnika predstavlja evidencija davatelja javne usluge o izvršenoj javnoj usluzi. Davatelj usluge dužan je, na zahtjev korisnika javne usluge, omogućiti korisniku javne usluge uvid u njegove podatke u evidenciji, u elektroničkom obliku, putem e-pošte ili mrežnog servisa.

Uz članak 25. Ovom odredbom predlaže se utvrditi kada se smatra sklopljenim Ugovor s Korisnikom pa se tako određuje da je to kad Korisnik dostavi Davatelju usluge Izjavu ili prilikom prvog evidentiranog korištenja javne usluge ili zaprimanja na korištenje spremnika za primopredaju miješanog komunalnog otpada, u slučaju kad Korisnik ne dostavi davatelju javne usluge Izjavu. Bitne sastojke Ugovora čine Opći uvjeti Ugovora, ova Odluka, Izjava i Cjenik javne usluge. Davatelj usluge dužan je omogućiti Korisniku uvid u prethodno spomenute akte, a također Grad Rijeka i Davatelj usluge dužni su, putem sredstava javnog informiranja, mrežne stranice, dostavom pisane obavijesti i/ili na drugi za Korisnika prihvatljiv način, osigurati da Korisnik prije sklapanja Ugovora i/ili izmjene odnosno dopune Ugovora, bude upoznat s propisanim odredbama koje uređuju sustav sakupljanja komunalnog otpada, Ugovorom i pravnim posljedicama.
Naposlijetku, Davatelj usluge je dužan na svojoj mrežnoj stranici objaviti u čitljivom obliku i održavati poveznice na mrežne stranice Narodnih novina na kojima su objavljeni zakon kojim se uređuje gospodarenje otpadom te drugi podzakonski akti doneseni na temelju tog zakona, digitalna preslika Odluke, digitalna preslika Cjenika i obavijest o načinu podnošenja prigovora sukladno pozitivnim propisima Republike Hrvatske.

Uz članak 26. Ovom odredbom utvrđuju se postupanja u slučaju nastupanja posebnih okolnosti – elementarne nepogode, rata ili druge više sile koja bi spriječila Davatelja usluge u izvršenju javne usluge u okvirima opisanim ovom Odlukom. Razlučuju se dva slučaja – kada takvo stanje traje dulje od obračunskog razdoblja i kada traje kraće od obračunskog razdoblja. U slučaju trajanja duljeg od obračunskog razdoblja, ugovorne obveze se ne primjenjuju za vrijeme trajanja posebnih okolnosti. U slučaju trajanja kraćem od obračunskog razdoblja, ugovorne obveze ostaju na snazi, a Davatelj usluge dužan je, čim okolnosti dozvole, izvršiti javnu uslugu u cijelosti, uključujući i odvoz onih količina otpada koje je propustio odvesti za vrijeme trajanja posebnih okolnosti. Odredbe Ugovora koje se odnose na ugovornu kaznu u takvom slučaju se ne primjenjuju, dok se ne normalizira stanje u sustavu.

Uz članak 27. Ovom odredbom predlaže se utvrditi da je Davatelj usluge dužan građanima omogućiti podnošenja prigovora na neugodu uzrokovanu sustavom sakupljanja komunalnog otpada, pisanim putem na adresu Davatelja usluge poštanskom pošiljkom ili elektroničkom poštom te na zapisnik u sjedištu Davatelja usluge. Predviđa se rok za odgovor na prigovor koji iznosi 15 dana od dana njegova zaprimanja. Također, propisuje se obveza vođenja evidencije o prigovorima, kao i načini na koji se može podinjeti prigovor u vezi korištenja i naplate jave usluge te rok na prigovor za ispostavljeni račun. 
 
Uz članak 28. Ovom odredbom predlaže se utvrditi što čini sturkturu cijene javne usluge, odnosno da je to cijena obvezne minimalne javne usluge (OMJU) i cijena javne usluge za količinu predanog miješanog komunalnog otpada (C), a određuje se prema izrazu:

CJU = OMJU + C

Definira se da je Korisnik dužan platiti Davatelju usluge iznos cijene za obračunsko mjesto i obračunsko razdoblje, osim ako je riječ o obračunskom mjestu na kojem se nekretnina trajno ne koristi. Definira se i koje troškove pokriva cijena obvezne minimalne javne usluge, pa je tako propisano da ista pokriva troškove javne usluge koju je potrebno osigurati kako bi sustav sakupljanja komunalnog otpada mogao ispuniti svoju svrhu poštujući pritom obvezu o osiguranju primjene načela »onečišćivač plaća«, načela ekonomski održivog poslovanja te sigurnosti, redovitosti i kvalitete pružanja javne usluge sukladno zakonu kojim se uređuje gospodarenje otpadom, ovoj Odluci i drugim propisima.
Za Korisnika kućanstvo se utvrđuje 12 obračunskih razdoblja u jednoj kalendarskoj godini odnosno obračunsko razdoblje na razini jednog mjeseca. 
Za Korisnika koji nije kućanstvo utvrđuje se 12 obračunskih razdoblja u jednoj kalendarskoj godini, odnosno obračunsko razdoblje na razini jednog mjeseca. 

Uz članak 29. Ovom odredbom predlaže se cijena obvezne minimalne javne usluge te ona za Korisnika kućanstvo iznosi 12,39 EUR mjesečno, bez PDV-a, a za Korisnika koji nije kućanstvo iznosi 95,44 EUR mjesečno, bez PDV-a.

Cijena se naplaćuje razmjerno količini predanog otpada. Također se definira i cijena javne usluge za predanu količinu miješanog komunalnog otpada (tzv. varijabilni dio cijene) pa se tako navodi da se ista određuje prema izrazu:

C = JCV x BP x U
gdje je:

C – cijena za količinu predanog miješanog komunalnog otpada izražena u eurima

JCV – jedinična cijena za pražnjenje volumena spremnika miješanog komunalnog otpada izražena u eurima 

BP – broj pražnjenja spremnika miješanog komunalnog otpada u obračunskom razdoblju sukladno podacima u evidenciji.

U – udio korisnika usluge u korištenju spremnika

Kad jedan Korisnik samostalno koristi spremnik, udio korisnika javne usluge u korištenju spremnika iznosi 1. Kad više Korisnika zajednički koriste spremnik, zbroj udjela svih Korisnika, određenih međusobnim sporazumom ili prijedlogom Davatelja usluge, mora iznositi 1.

Uz članak 30. Ovom odredbom predlaže se definirati što se događa kada Korisnik trajno ne koristi nekretninu i što se uopće smatra nekretninom koja se trajno ne koristi. Tako  je nekretnina koja se trajno ne koristi nekretnina koja se u razdoblju od najmanje 12 mjeseci ne koristi za stanovanje ili nije pogodna za stanovanje, boravak ili obavljanje djelatnosti, odnosno nije useljiva.Trajno nekorištenje nekretnine utvrđuje se na temelju očitovanja vlasnika nekretnine, a dokazuje se temeljem podataka očitanja mjernih uređaja za potrošnju električne energije ili plina ili pitke vode ili na drugi odgovarajući način uključujući očevid lokacije. Za nekretninu koja se trajno ne koristi ne plaća se cijena javne usluge.

Uz članak 31. Ovom odredbom predlažu se utvrditi uvjeti za umanjenje cijene javne usluge, a kako je to detaljno pojašnjeno prethodno u materijalu. Uvjet za ostvarenje prava na umanjenje cijene javne usluge je odvajanje odgovarajućih frakcija otpada, odnosno pravo na umanjenje ne može ostvariti netko tko ne poštuje obvezu odvajanja.  


Uz članak 32. Ovom odredbom predlažu se utvrditi kriteriji za umanjenje cijene javne usluge kod Korisnika koji nije kućanstvo, na način koji je detaljno opisan uvodno u obrazloženju, pri čemu se umanjenja propisuju na način da veliki subjekti poput trgovačkh centara ili hotela plaćaju više od malih obrtnika i poduzetnika. 

Uz članak 33. Ovom odredbom predlaže se utvrditi da se kriteriji za određivanje Korisnika u čije ime Grad preuzima obvezu plaćanja cijene javne usluge utvrđuju se odlukom Gradskog vijeća Grada kojom se uređuje socijalna skrb.
 
Uz članak 34. Ovom se odredbom predlaže utvrditi da je ugovorna kazna iznos određen Odlukom koji je Korisnik dužan platiti u slučaju kada je postupio namjerno ili nesmotreno  protivno Ugovoru.
Propisuju se i slučajevi kada se smatra da je Korisnik postupio suprotno Ugovoru:
– ako nije sklopio Ugovor i ne predaje komunalni otpad Davatelju usluge, a ne dokaže da ne koristi nekretninu,
– ako odlaže komunalni otpad izvan spremnika ili u količinama koje premašuju volumen dodijeljenog spremnika,
– ako odlaže komunalni otpad, reciklabilni komunalni otpad, opasni otpad, glomazni otpad odnosno drugi otpad u neodgovarajuće spremnike ili protivno odredbama ove Odluke,
– ako Davatelj usluge utvrdi da je uništio ili oštetio dodijeljeni spremnik ili oznake na dodijeljenom spremniku.
Iznos ugovorne kazne propisan je Odlukom o ugovornoj kazni Davatelja usluga.  Važno je naglasiti da se postupanja koja predstavljaju kršenje ugovora utvrđuju od strane radnika Davatelja usluge na terenu i Korisnika koji to zatraži, uz korištenje odgovarajućih dokaznih sredstava kao što su sastavljeni zapisnik, fotografski zapis ili video snimak o postupanju, odnosno na temelju podataka o očitanju mjernih uređaja za potrošnju električne energije, plina ili pitke vode ili na drugi odgovarajući način iz kojeg je moguće utvrditi korištenje nekretnine (prijava komunalnog redara, prijava građana, izjava Korisnika i slično).
 
Uz članak 35. Ovom odredbom predlaže se utvrditi da su Opći uvjeti Ugovora s Korisnicima sadržani u Privitku 1. Odluke i čine njen sastavni dio.

Uz članak 36. Ovom odredbom predlaže se utvrditi da  nadzor nad provedbom ove Odluke provodi Upravni odjel za komunalni sustav i promet, Odsjek za komunalno redarstvo. 

Uz članke 37. – 38. Ovim odredbama utvršuju se završne odredbe Odluke. Tako se člankom 37. utvrđuje da stupanjem na snagu ove Odluke prestaje važiti Odluka o načinu pružanja javne usluge sakupljanja komunalnog otpada na području grada Rijeke („Službene novine Grada Rijeke” broj 5/22). Člankom 38. utvrđuje se da će se ova Odluka objaviti u „Službenim novinama Grada Rijeke“, a stupa na snagu 1. siječnja 2026. godine, osim odredbe članka 34. stavka 2. Odluke (odredba  ugovornoj kazni) koja stupa na snagu tri mjeseca od dana uvođenja pojedinačnog korištenja javne usluge na određenom dijelu Grada.
 
U pogledu fiskalnog učinka ove Odluke, ona nema utjecaja na Proračun Grada Rijeke. Iako dolazi do promjena koje imaju financijske posljedice, one su prihodi odnosno rashodi Davatelja usluge. 

